УФ-м и Правительствэм и УнафэщI Медведев Дмитрий Кавказ Ищхъэрэ федеральнэ округым школыщIэхэр щыухуэным щытепсэлъыхьа зэIущIэ Владикавказ щригъэкIуэкIащ. Абы хэтащ икIи къыщыпсэлъащ КъБР-м и Iэтащхьэ КIуэкIуэ Юрий
Урысей Федерацэм и Правительст-вэм и УнафэщI Медведев Дмитрий Владикавказ къалэм щригъэкIуэкIащ Кавказ Ищхъэрэ федеральнэ округым школыщIэхэр щыухуэным теухуа зэIущIэ. Абы хэтащ икIи къыщыпсэлъащ Къэбэрдей-Балъкъэрым и Iэтащхьэ КIуэкIуэ Юрий.
Егъэджэныгъэм псори къызэщIегъэубыдэным, абы и фIагъыр къэIэтыным мыхьэнэ хэха иIэщ, жиIащ зэIущIэр къыщызэIуихым премьер-министрым: «Ар къэкIуэну ехъулIэныгъэхэм я лъабжьэщ икIи абы куэдкIэ елъытащ дэтхэнэ зы цIыхуми IэщIагъэ хуэхъунур, и гъащIэр къызэрекIуэкIынур. Апхуэдэу егъэджэныгъэм пыщIащ къэралым и щэнхабзэ зэкъуэтыныгъэр хъумэныр, ныбжьыщIэхэр экстремизмэм и щIэпхъаджагъэхэм дезыгъэхьэхыну хущIэкъухэм я мурадхэр къызэпыудыныр».
Иджыпсту мы округым къэралым и школакIуэ псоми я Iыхьэ пщIанэм нэблагъэр щопсэу (сабийуэ 1 мелуанрэ мин 200-м щIигъу), къыхигъэщхьэхукIащ Медведевым. Ауэ курыт щIэныгъэ щрагъэгъуэт IуэхущIапIэу мыбы 3260-рэ щыIэу аращ: «2016 — 2017 гъэ еджэгъуэм школхэм ящыщу 61-м лэжьыгъэр сменищу щекIуэкIащ. Ещанэ сменэу еджащ сабий миниблым щIигъу. ГурыIуэгъуэщ ар узыщыгуфIыкIын бжыгъэу зэрыщымытыр. Кавказым къыхэщхьэхукIыныгъэ нэрылъагъухэр иIэщ, псом япэу абыхэм ящыщщ мыбы щызэтеува демографие щытыкIэр. ЩIыналъэм сабий куэд къыщалъху, щIалэгъуалэу куэд щопсэу, абы къыхэкIыу социальнэ ифрастуктурэр ахэр зыхущIэкъухэм езэгъыу щытыпхъэщ. Псом хуэмыдэу ар хуэгъэзащ егъэджэныгъэм и IэнатIэм».
«Кавказ Ищхъэрэ федеральнэ окру-гым зегъэужьыныр» къэрал програм-мэм хиубыдэу, къыхигъэщхьэхукIащ Урысейм и Правительствэм и Iэтащхьэм, еджапIэщIэу 60-м щIигъу къызэIуахащ, псори зэхэту сабий мин 35-рэ хуэдиз щIэхуэну. «Мы гъэм Кавказ Ищхъэрэ федеральнэ округым школыщIэхэр щаухуэн папщIэ сом мелардитхум нэблагъэ федеральнэ бюджетым щыхухахащ икIи а ахъшэм къищIынущ сабийуэ мин 14,5-м щIигъу зыщIэхуэну IуэхущIапIэхэр», — жиIащ Медведев Дмитрий.
Къэбэрдей-Балъкъэрыр къапщтэмэ, иджыпсту Нарткъалэ еджакIуэ 825-рэ зэкIуэлIэн курыт школ щаухуэ. Апхуэдэу сабий 1224-рэ зыщIэхуэн школыщIэ Налшык къалэм, сабий 500 зыщIэсыну школыщIэ Шэджэм къалэм, сабий 320-рэ здэщыIэну школыщIэ Солдатскэ станицэм мыгувэу къыщрагъэжьэнущ. 2016 гъэм Жэмтхьэлэ Ипщэ къуажэм къыщызэIуахащ сабий 320-рэ щеджэну иджы-рей школыщIэ. Псори зэхэту КъБР-м курыт еджапIэ 267-рэ щыIэщ. Абыхэм щоджэ сабий 95429-рэ. Республикэм щыIэ школхэм сменищу лажьэхэр яхэткъым.
Урыс Ринэ.
